次韻仲明舉西郊别墅
作者：郭印
朝代：宋

paragraphs: 我聞脩竹陰，清邃不受暑。
安得十畝餘，其中創幽墅。
日長惟鳥聲，晝靜無人語。
習習來微風，蕭蕭墮寒雨。
呼兒出柴扉，垂綸坐沙渚。
斯志久未遂，世路今彌阻。
新詩何起予，風味勝清醑。
自憐拘一官，隱逸愧前古。
好夢只林泉，羈蹤猶糞土。
豈能學貪夫，忘身徇圭組。